CELEX: 32021D1939
Language: et
Date: 2021-11-09 00:00:00
Title: Nõukogu otsus (EL) 2021/1939, 9. november 2021, millega määratakse kindlaks Euroopa Liidu nimel ühelt poolt Euroopa Liidu ja selle liikmesriikide ning teiselt poolt Colombia, Peruu ja Ecuadori vahelise kaubanduslepinguga moodustatud kaubanduskomitees võetav seisukoht kõnealuse lepingu II lisa 2., 2A ja 5. liite muudatuste kohta

10.11.2021   
               
               
                  ET
               
               
                  Euroopa Liidu Teataja
               
               
                  L 396/56
               
            
         NÕUKOGU OTSUS (EL) 2021/1939,
         9. november 2021,
         millega määratakse kindlaks Euroopa Liidu nimel ühelt poolt Euroopa Liidu ja selle liikmesriikide ning teiselt poolt Colombia, Peruu ja Ecuadori vahelise kaubanduslepinguga moodustatud kaubanduskomitees võetav seisukoht kõnealuse lepingu II lisa 2., 2A ja 5. liite muudatuste kohta
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artikli 207 lõike 4 esimest lõiku koostoimes artikli 218 lõikega 9,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Liit allkirjastas ühelt poolt Euroopa Liidu ja selle liikmesriikide ning teiselt poolt Colombia, Peruu ja Ecuadori vahelise kaubanduslepingu (edaspidi „leping“) Colombia ja Peruuga vastavalt nõukogu otsusele 2012/735/EL (1)26. juunil 2012 ning Ecuadoriga vastavalt nõukogu otsusele (EL) 2016/2369 (2)11. novembril 2016. Lepingu artikli 330 lõike 3 kohaselt on lepingut liidu ja Peruu vahel ajutiselt kohaldatud alates 1. märtsist 2013, liidu ja Colombia vahel alates 1. augustist 2013 ning liidu ja Ecuadori vahel alates 1. jaanuarist 2017.
                  
               
                     (2)
                  
                  
                     Vastavalt lepingu artikli 13 lõike 2 punkti g alapunktile iii võib kaubanduskomitee muuta lepingu II lisas („Mõiste „päritolustaatusega tooted“ määratlus ja halduskoostöö viisid“) kehtestatud eripäritolureegleid.
                  
               
                     (3)
                  
                  
                     Kaubanduskomiteel on vaja kirjaliku menetluse teel, mis peaks toimuma enne 2021. aasta lõppu, vastu võtta otsus, millega muudetakse II lisa 2. liidet („Loend päritolustaatuseta materjalidega tehtavatest töödest või töötlemistoimingutest, mis annavad tootele päritolustaatuse“), 2A liidet („Liide loendile päritolustaatuseta materjalidega tehtavate tööde või töötlemistoimingute kohta, mis annavad tootele päritolustaatuse“) ja 5. liidet („Tooted, mille suhtes kohaldatakse Euroopa Liidu deklaratsiooni (artikli 5 kohta seoses Colombiast, Ecuadorist ja Peruust pärit toodetega) punkti b“). Nimetatud liited põhinevad harmoneeritud süsteemi (HS) 2007. aasta versioonil. Neis liidetes sisalduvad tootepõhised päritolureeglid tuleb viia vastavusse ajakohastatud HSiga, mida kohaldatakse alates 2017. aastast. See vastavusse viimine hõlmaks muudatusi, mis on 2., 2A ja 5. liites esitatud tootepõhistesse päritolureeglitesse sisse viidud HS 2012 ja HS 2017-ga. Selguse huvides ja võttes arvesse liidetesse tehtavate muudatuste arvu, tuleks kõnealused liited täielikult asendada.
                  
               
                     (4)
                  
                  
                     On asjakohane määrata kindlaks liidu nimel kaubanduskomitees võetav seisukoht lepingu II lisa 2., 2A ja 5. liite muudatuste kohta, kuna kaubanduskomitee otsus toob liidule kaasa õiguslikke tagajärgi.
                  
               
                     (5)
                  
                  
                     Liidu nimel kaubanduskomitees võetav seisukoht peaks põhinema kaubanduskomitee otsuse eelnõul,
                  
               ON VASTU VÕTNUD KÄESOLEVA OTSUSE:
         
            Artikkel 1
            Seisukoht, mis võetakse liidu nimel ühelt poolt Euroopa Liidu ja selle liikmesriikide ning teiselt poolt Colombia, Peruu ja Ecuadori vahelise kaubanduslepinguga (edaspidi „leping“) moodustatud kaubanduskomitees lepingu II lisa 2., 2A ja 5. liite muudatuste kohta, põhineb kaubanduskomitee otsuse eelnõul (3).
         
         
            Artikkel 2
            Käesolev otsus jõustub selle vastuvõtmise päeval.
            See kaotab kehtivuse 31. detsembril 2021.
         
         
            Brüssel, 9. november 2021
            
               
                  Nõukogu nimel
               
               
                  eesistuja
               
               A. ŠIRCELJ
            
         
         
            (1)  Nõukogu 31. mai 2012. aasta otsus 2012/735/EL ühelt poolt Euroopa Liidu ja selle liikmesriikide ning teiselt poolt Colombia ja Peruu vahelise kaubanduslepingu Euroopa Liidu nimel allkirjastamise ja selle ajutise kohaldamise kohta (ELT L 354, 21.12.2012, lk 1).
         
            (2)  Nõukogu 11. novembri 2016. aasta otsus (EL) 2016/2369 ühelt poolt Euroopa Liidu ja selle liikmesriikide ning teiselt poolt Colombia ja Peruu vahelisele kaubanduslepingule Ecuadori kõnealuse lepinguga ühinemise arvesse võtmiseks lisatud ühinemisprotokolli liidu nimel allkirjastamise ja selle ajutise kohaldamise kohta (ELT L 356, 24.12.2016, lk 1).
         
            (3)  Vt dokument ST 11373/21.